text:
O fevelìn de jentrade de Cravuazie in UE cun Paolo Petiziol, consul onorari de Republiche Ceche. Grant espert dai paîs de Europe di Soreli Jevât, al à ricevût di resint il premi “Jan Masaryk Gratias Agit”, destinât a chei che a àn puartât lustri al non de Republiche Ceche tal mont. Fra chei che lu àn ricevût, a son Madeleine Albright, l’industriâl Tomáš Bat'a, il regjist Miloš Forman.
I fâs une domande sul premi che i àn dât di resint: ce emozion ise stade?
Cun dute la ativitât che o ai fat in chescj agns, dut câs no mi spietavi propit chest ricognossiment. Al à di pensâ che lis candidaturis a vegnin tiradis sù di dutis lis ambassadis dai Paîs dal mont, segnalant personis che si son distintis par promovi la imagjin de Republiche Ceche e par miorâ la amicizie dai popui, int che no à par fuarce di vê la citadinance ceche. Duncje si capìs trops profîi che la comission dal Ministeri dai Afârs Forescj e à di viodi. Il fat di jessi stât chest an fra i 13 che a àn ricevût il premi mi à jemplât di braùre.
Al di là dai fûcs di artifici a Zagabrie pe jentrade de Cravuazie te Union Europeane, tancj a àn fevelât di cheste adesion come “une fieste cence entusiasim”. Chest par vie dai problemis dal paîs: 20% di disocupazion (chê dai zovins 50%), un pil sot de medie UE di uns 39%, devant dome a Romanie e Bulgarie, deficit masse alt cun za in vuaite la UE pe procedure di infrazion… Ma ancje pai problemis de UE, in recession ancje jê e cun tensions internis penzis. Ce convenience ise duncje pe Cravuazie tal jentrâ in Europe, e pe UE tal fâle jentrâ?
A mi mi plâs fevelâ fûr dai dincj e i dîs subite che o jeri a Flum domenie: sì, a jerin bandieris picjadis pardut, de Europe, de Cravuazie, di Flum… Biel, ma te int no ai viodude nissune partecipazion.
Pe convenience. La rispueste no je bielone, ma e je dome une: no vin alternativis. Ancje parcè che la Gjermanie aromai e sta tornant a cjapâ il so rûl storic di vuide de Europe. Un rûl simpri vût: e à sbaliât a vê fat lis vueris e massime a pierdilis. Duncje, se no volìn un “Cuart Reich” direzût diretementri di Berlin, o vin di fâ la Europe dai popui e diluî la sô influence zontant gnûfs paîs. Ancje pe Cravuazie, nocate il scjars entusiasim e i sacrificis che e à scugnût fâ, la rispueste e je compagne: no jerin gruessis alternativis.
Il referendum cravuat pe jentrade al à vût il 66% di sì, ma al à votât dome il 44% di chei che a podevin fâlu. Cemût mai? Ise une fredece par chest vôt o ise la stesse fredece pal vôt che e je ator pe Europe, come se e fos une crisi dal sisteme democratic?
Purtrop jo le viôt propit tant che une crisi gjenerâl de democrazie. No si rive plui a fâ saltâ fûr lis ecelencis. La maiorance aromai e je la rapresentazion de mediocritât. Come intune curve di Gauss: il miôr e il piês – che a son la minorance – a son cjâf e code; tal mieç li che je la maiorance, al è il mezan, il grîs, il mediocri.
La Cravuazie no je ancjemò ni tal euro ni tal acuardi di Shengen pe libare circolazion des personis: cuant chescj passaçs?
Si fevele di doi agns par Schengen, duncje tal 2015. Pal euro, jo o pensi che cun chei clârs di lune che a son, il procès al sarà plui prudent.
Intant il stât talian si prepare ben al slargjament al Est: nuie bêçs pe A4, e invezit 90 milions di euros pal impuartant as internazionâl de A19 Agrigento-Caltanissetta… Pal rest, cemût si staial compuartant?
Il probleme dal stât talian al è che nol à plui bêçs e al tapone cualchi buse ca, cualchidune là, massime al Sud, li che la situazion de ocupazion e je plui grivie. Ma la A4 e je un problemon, e jo lu ai dit ae Serracchiani che mi somee che lu vedi ben presint, sperìn… La A4 e je un probleme de Europe! Savêso a Budapest, Viene, Praghe, in trops che mi disin che cumò par dute la Europe dal Est a son fatis lis autostradis, e dopo si rive ca e si cjatisi devant di un cuel di butilie. Aromai o ai pôre a lâ a ciertis cunvignis par vie di vê di rispuindi a domandis che al è miôr che o stedi cidin… Al covente risolvi il probleme, e nol è nancje pussibil che jo o vedi di paiâ un pedaç penç e injust par finanziâ une robe che e covente a dute la Europe.
Ce cjartis puedial zuiâsi il Friûl?
Jo o dîs simpri che il Friûl al è une des plateformis logjistichis naturâls de Europe, e che al bisugne dome colegâlu a chês altris par fâi vê chel rûl che i spiete par vocazion. Visìnsi che i periodis di plui bon stâ ju vin vûts cuant che no vin vût confins. Jo o soi preocupât di une robe: mi risulte che la Serracchiani e sedi lade a Zagabrie pes celebrazions, invidade di Napolitano, no dal guvier cravuat. Chest al è cetant grâf: purtrop il Friûl nol rive a vê credibilitât internazionâl parcè che no vin i oms par fâlu. Nissun i crôt o al à voie: la politiche dal forest no puarte vôts. Chest al è grâf parcè che il Friûl si podarès salvâ propit cun chê, invezit! O jeri cualchi dì fa a une cunvigne economiche li che si diseve che in Friûl a stan lant ben dome lis impresis che a espuartin: duncje viodial?
Paul Stubbs, dal Institute of Economics di Zagabrie al dîs che in Europe al è un nucli fuart e une perifarie une vore debile. Isal pardabon cussì? Cemût ise la salût de istituzion Unitât Europeane?
Eh, magari cussì no, al è ancje masse clâr che al è cussì… Il pont al è che o vin pierdût i ideâi di fonde de unitât, chei di Adenauer, tant par fâ un non di un dai grancj paris di cheste idee. Za tal 1919, al fevelave di unitât dai popui e no di nazions, di minorancis, di dirits de int. Il probleme al è che – unic câs te storie dal mont – prime si è fate la unitât de monede e o stin spietant ancjemò une plene unitât politiche. Duncje e comande la economie, che no à sintiments – e nancje risintiments, par dîle dute – e no pense ae coesion sociâl, ai dirits dai plui debii, parcè che no ju à tes sôs cuardis. A chestis robis i à di pensâi la politiche. Cui varessial dit, tal Març dal 1957, li che a jerin 33 stâts europeans (metude dentri ancje la Gjermanie Est), che 50 agns dopo a ‘nd saressin stâts 45 come cumò? Par me al è clâr, e o batarai simpri chest claut, che la strade e je chê de Europe dai popui, no de Europe de economie, de misure des bananis, de circonference dai ûfs, come che e je cumò. Si puartìn daûr chest probleme, che bisugnarà meti man.
La Cravuazie e à grues problemis di coruzion, metât dal guvier di prime al è indagât. Si dîs che al sedi un probleme comun tai paîs dal ex bloc sovietic: cemût mai, e ise une soluzion?
Nol è probleme di ex bloc, dut il mont al è paîs, baste viodi in cjase nestre. Anzit, o ai di dî che in gjenerâl tal Est, e ancje i amîs cravuats, a àn coraç di indagâ par coruzion un ex president cence tancj fastidis.
Si fevele di altris Paîs dal Est che a podaressin jentrâ te UE, tant che la Ucraine o altris de aree balcaniche. Isal il câs di lâ indevant cul procès o nol saressial miôr fermâ un moment par consolidâlu?
Come che si diseve prime, al è un procès inevitabil che al sarès plui biel inmò se al ves presint i vêrs valôrs de sô fonde. Al covente lâ indevant, cence acelerazions, ma ancje cence mai frenâ: al à di jessi un percors naturâl.
La Cechie, cemût? E ce pensino de Union Europeane cumò che son dentri di cuasi 10 agns (2004)?
Il popul cec al à la profonditât culturâl par capî, al di là de crisi, che la Europe e je une robe impuartante, ma te stesse maniere par vê ben presint che e à chei problemis che si diseve parsore. ❚
✒ Dree Venier
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


c: text/html

text:
Un vôt progressist e di cambiament che al marche la fin dal duopoli Fianna Fáil / Fine Gael
Prin partît pal numar di vôts, secont su la fonde dal numar des sentis inte Cjamare. No son dubis: il vincidôr des elezions politichis che a son stadis inte Republiche di Irlande sabide ai 8 di Fevrâr al è Sinn Féin (SF). Pal partît nazionalitari di çampe che, dopo de smilitarizazion e dal sfantament sostanziâl dal Esercit Republican Irlandês (la innomenade IRA, Irish Republican Army, par tancj agns impegnade inte lote armade inte Irlande dal Nord), si à struturât ad implen ancje intes vincjesîs conteis de Republiche, lis votazions a son ladis sù par jù cemût che si spietavisi (o forsit ancjemò miôr), daûr dai scandais demoscopics fats prime de vierzidure dai seçs.
Il SF al à cjapât il 24,5% dai vôts, cuasi dopleant la percentuâl dai consens che al veve vût tal 2016 (13,8%) e la sô afermazion e à crevât il bipolarisim (ma al sarès miôr fevelâ di duopoli) fondât su la alternance tra i “liberâi” dal Fianna Fáil (FF) e i “democristians” dal Fine Gael (FG). I doi partîts conservadôrs a àn pierdût consens: il FF si à fermât al 22,2% (2,2% di mancul dal 2016) e il FG ancjemò plui indaûr, al 20,9%, cuntune pierdite dal 4,7%. Il SF nol à gjavât vôts dome al centridiestre, ma al à pescjât ancje a çampe: i laburiscj a son lâts jù al 4,4% (mancul 2,2%), la liste radicâl Solidarity-People Before Profit (S-PBP) e à cjapât il 2,6% (mancul 1,3%), i candidâts indipendents a àn vût in dut il 12,2% (mancul 3,5%) e altris partîts minôrs che tal 2016 a vevin passe il 4% a àn otignût dome l’1,3%.
Dongje de afermazion dal SF e je ancje chê dai Verts, che a passin dal 4,4% al 7,1%, intant che i socialdemocratics a tegnin bot, passant dal 3% al 2,9% (-0,1) e a vuadagnin une piçule rapresentance cul 1,9% ancje i centriscj di Aountù, nassûts di pôc di une division a diestre dal SF.
Chel irlandês si pues definîlu un vôt progressist e di cambiament. Il SF in particolâr si à presentât tant che une alternative fuarte ai doi partîts di centridiestre e al à fat indenant rispuestis claris sedi ae grande domande di benstâ sociâl e di dirits sedi al discontent dai zovins viers di un sisteme economic là che i profits des grandis impresis e la incressite dal Pil – che di chei si veve svantât l’ex prin ministri Leo Varadkar (FG) – no produsin in automatic ni cundizions di vite miôr, ni stipendis plui alts e nancje plui servizis pe int. Cun di plui, il SF al è stât bon di presentâsi e par chel al à vût sucès.
Magari cussì no, però, nol à rivât a fâ rindi ad implen i consens cjapâts sù (in ciertis zonis dal Nord e de citât di Dublin al à passât il 40%). Cun di fat, stant che il sisteme eletorâl irlandês al è proporzionâl ma cul vôt singul trasferibil, che al permet ai eletôrs di sielzi plui candidâts de stesse liste o ancje di listis diviersis cuntune prime preference e altris sieltis di rive jù, une part dai siei vôts a son lâts pierdûts tal moment de assegnazion dai seçs, dut a pro di chês altris listis, massime di chês dal FF e dal FG.
Cul savê di dopo, si pues dî che il SF al à fat l’erôr di presentâ intes 39 circoscrizions eletorâls dome 42 candidâts. L’intindiment al jere chel di no dispierdi vôts tra i siei rapresentants, stant che daûr dai risultâts plui resints des aministrativis e des europeanis, si pensave di fâ miôr, ma no cussì tant, impen al sarès coventât cualchi concorint di plui. Cussì tal Dàil (la Cjamare) cumò a son 38 deputâts dal FF, 37 dal SF, 35 dal FG, 12 verts, 6 laburiscj, 6 socialdemocratics, 5 di S-PBP, un di Aountù e 20 indipendents. Par rivâ a meti dongje une maiorance di guvier a coventaran tratativis lungjis e complicadis. ❚

robotstxt: allowed

filter: keep


text:
Dîs agns indaûr, come ancje vuê, e jere int che e lavorave pe lenghe furlane, ma pe plui part dai câs e jere une ativitât secondarie, che no deve di vivi. «Par chel si sin dâts dongje in cooperative» al spieghe Sandri Carrozzo, president de Serling «par cirî di stabilizâ la situazion lavorative, di vierzi oportunitâts professionâls plui buinis di chês che il marcjât al deve al singul».
LA NASSITE_ Di une bande a son stadis fondamentâls lis primis leçs di tutele e il fat che si tacave une planificazion linguistiche: lis cundizions legjislativis e aministrativis a son stadis la LR15/96, la L. 492/99 e lis ativitâts inviadis dal OLF. Di fat, ancje se la Serling no cjapave finanziaments, aes iniziativis finanziadis dispès ur coventavin servizis professionâi, e duncje a devin prospetivis par une cooperative di servizis linguistics.
«Di un pont di viste culturâl» al continue Carrozzo «O sin un dai efiets di chê corint che e pense ae lenghe furlane e al Friûl in maniere plui libare, costrutive e vierte al gnûf: se cheste corint in Friûl e esist si à di dî graciis prin di dut a Informazion Furlane/Radio Onde Furlane».
I PAS INDEVANT_ Carrozzo nus fâs un struc de ativitât «In dîs agns o vin judât a fâ struments fondamentâi, che prime no si rivave nancje a imagjinâsi: dizionaris digjitâi, un coretôr ortografic, un tradutôr automatic. Si impegnìn ancje in cjamps “tradizionâi” (traduzions, didatiche, editorie…): il lavôr fat in 10 agns al è propit tant».
I PROBLEMIS DI VUÊ_ Par Carrozzo la situazion gjenerâl no je tant buine «Une politiche linguistiche serie e concrete pal furlan inmò no je: leçs e struturis che a varessin di regolâ e di promovi la planificazion no son fatis par funzionâ pardabon, a son sotfinanziadis e dispès blocadis di contradizions». Secont Carrozzo cheste situazion e je parcè che in Italie no je une vere volontât politiche di ricognossi i dirits linguistics «…cuntune man si da ce che si scuen, obleâts de democrazie, cun chê altre si gjave dut ce che si pues, sburtâts de inerzie nazionalistiche o de confusion mentâl».
FUTÛR_ Carrozzo al siere fevelant dal doman «Pal avignî o vin za i fiers in aghe par prodots gnûfs tai setôrs li che o sin in vore: in particolâr programs informatics e editorie».
Mauro Della Schiava
CULTURE – 10 agns de cooperative Serling............
Dîs agns indaûr, come ancje vuê, e jere int che e lavorave pe lenghe furlane, ma pe plui part dai câs e jere une ativitât secondarie, che no deve di vivi. «Par chel si sin dâts dongje in cooperative» al spieghe Sandri Carrozzo, president de Serling «par cirî di stabilizâ la situazion lavorative, di vierzi oportunitâts professionâls plui buinis di chês che il marcjât al deve al singul».


text:
Passonant tal mont virtuâl di internet, in particolâr su ‘Wikipedia’, o podarìn cjatâ scrit che Gjiviane (Gjiviano, tal furlan locâl) e je une frazion dal comun di Rigulât, cun 7 abitants, a 1.124 metris sul nivel dal mâr, a mieze cueste dal Crostis, e che lis cjasis a son posizionadis un grum in pendence tant che tes detulis popolârs si dîs che aes gjalinis ur vignive peât un sacut par daûr par che i ûfs no rodolassin jù tal Dean o che, pal stes motîf, in chest paîs a fasevin il formadi di forme cuadrade!
A part chestis curiositâts, tai agns i Gjivianots a son cuasi ducj emigrâts o in planure o tal forest a cirî fortune e vuê a son restâts pardabon in pôcs.
Stant jù pe valade, di lontan si viôt il cjampanili particolâr che al conte part de storie de int su pes cuatri façadis pituradis tal 2002 cun biei colôrs vîfs.
No son servizis, no son negozis ma e je in vore la Aministrazion separade dai bens di ûs civic, che e gjestìs i boscs frazionâi; tai ultins doi agns e à puartât indevant une iniziative impuartante: sistemâ il fabricât de ex latarie turnarie.
«Il consei dai bens civics – al conte il president Adriano Faleschini – al à fat in maniere di vê in donazion dai proprietaris de ex latarie il stabil. Midiant dai vuadagns dal bosc, o vin podût sistemâ l’ex latarie e fâ un piçul bar ristorant complet di dut. O vin cirût di fâ une robe avonde funzionâl e cumò o sin daûr a cirî un gjestôr. E je la tierce volte che o fasìn il bant, ancje parcè che, savint dulà che e je Gjiviane… nol è propit tant facil cjatâ un che al vueli gjestî un locâl ca sù: al à di jessi un apassionât di mont e cun voie di metisi in zûc e di scometi sul doman!
Se al fos stât a Cortine, no saressin stâts problemis a cjatâ cualchidun disponibil a cjapâ sù l’ambient. Cumò o sin residents une desene di nô. Nol è nuie, e il paîs si svuede simpri di plui. La societât no pues spindi par pocjis personis; nô o sin in pôcs ma o costìn come se o fossin di plui. Ma o vin volût fâ chest barut, e cumò viodìn. Almancul o vin comedade une struture che se e restave in man a di ducj, nissun al varès tacât un claut. Cumò vin un ambient cun dut ce che al covente, e al pues funzionâ. Cualchidun a sarà ben interessât!»
«Achì nol è nuie» al dîs Adriano «e o costìn ae societât.» Nol è dal dut just, ancje pal fat che fintremai che a Gjiviane e je une presince, al è garantît il presidi dal teritori; a mancjaran i servizis ma no mancje la pâs, un barcon su la valade che nol ti strache mai, la tipicitât des cjasis, la netisie des viucis, i colôrs de nature che si insedin e si pierdin pal paîs… Achì al somee che il timp si sedi fermât! E forsit, in cheste societât al è inmò cualchidun che cîr la semplicitât di chestis robis e che su pe terace dal mont si contente e al gjolt di une cusine gjenuine fate in cjase.
La scomesse e je vierte: cui sa se cualchi apassionât al cjaparà sul seri cheste ocasion par judâ a vivi Gjiviane e la sô int… e no dome.
(I interessâts ae gjestion a puedin presentâ domande ae Aministrazion Civiche fin aes 14.00 di sabide ai 28 di Otubar dal 2017 – bant su http://www.confcommercio.udine.it – info 3456373053).


text:
Un grum di furlans no spietavin altri: e a àn vût gust di cjapâsi la Joibe di sere libare e lâ a sintî discuti di cemût che il Friûl al pues jessi un “Laboratori di autonomie”. Cussì i 12 sindics dai Comuns di Cjarlins, Flaiban, Flumisel, Listize, Merêt, Muçane, Prissinins, Rivis Darcjan, Sedean, Tor di Zuin, Tramonts di Sot e Vît a àn clamât la schirie di incuintris sui temis de identitât e dal autoguvier che a son lâts indevant par un mês, e che a àn riclamât un centenâr di personis ognidun. Tancj sindics e aministradôrs di ogni colôr politic, ma ancje esponents de Leghe che a stan lassant il moviment o lu àn bandonât bielzà di cualchi an, si son dâts dongje par fevelâ di autonomie e aministrazion, economie, informazion e tant altri: il risultât al è stât chel di une grande partecipazion e di un interès che al mostre cemût che la idee de autodeterminazion e dal guviernâsi di bessôi no je muarte intal popul furlan. E stant ai intervents dai tancj relatôrs cheste idee no je dome vive, ma ancje necessarie. Necessarie cuintri de burocrazie che e sta puartant il Stât talian al declin, necessarie cuintri de crisi che e sta copant la economie e la societât furlanis, ma soredut necessarie par mostrâ che il Friûl nol è un cjanton di Europe cence avignî che al cîr di platâsi dal flus de globalizazion. Nuie dal gjenar, anzit: e je une regjon che e vûl jessi ae avanvuardie pes sôs ecelencis e pal valôr dai siei sistemis di produzion, di formazion e di istruzion che a mostrin che la autonomie e funzione cuant che no je un model regressîf, ma un esempli di inovazion. A son – magari cussì no – altris ambits, come la informazion e la aministrazion, dulà che i furlans si sintin une vore “colonizâts” di inaltrò, ma a son tantis lis esperiencis che dal teritori a podaressin fâ nassi un gnûf model.
Par esempli chel dai bens comuns o ancje chel dai comitâts che a cirin di viodi clâr cuant che un interès forest al cîr di mudâ il paisaç o la nature di ben determinâts sîts dal Friûl. L’interessant al è che pe prime volte, cence barieris ideologjichis e cence divisions, tancj furlans a àn provât a fevelâ di autonomie cence tabù: e la situazion no je un desert come dispès si vûl fâ crodi. Il teren par afermâ lis resons di un gnûf autonomisim al sarès, ma a mancjin ideis fuartis e soredut une leadership che lis puarti a insedâsi tal cûr dai furlans.
La idee di une ricostruzion come chê che e à vût i Furlans tant che protagoniscj daspò dal taramot e je plene di sugjestion, ma no rive a stiçâ un sens di gnove responsabilizazion: in chê volte la distruzion e veve sburtât la int a fâ un pas indevant, cumòal è clâr che no sin ancjemò rivâts al pont dulà che i furlans a ritegnin indispensabil cjapâ in man il lôr destin. Intant dut câs la autonomie e stice ancjemò la curiositât e e sburte a scoltâ intervents di bon nivel: purtrop intai dibatits il public nol à simpri vude peraule, e chest al è stât par sigûr un limit de iniziative che però si pues comedâ facilmentri intal avignî. Parcè che, a confermin i organizadôrs tant che i sindic di Cjarlins Diego Navarria e di MerêtMassimo Moretuzzo al sarès un pecjât lassâ murî cussì une esperience che e je coventade a convinci che cui che si interesse dai problemis concrets dal Friûl nol à dome il dirit ma ancje il dovê di fâ sintî la sô vôs. Soredut cumò che no son plui i partîts, e che si podarès vierzi il spazi par une gnove formazion autonomiste, ma lis cundizions par un partît no somein ancjemò jessi maduris. ❚
Walter Tomada
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
La Patrie dal Friûl a Friuli Doc cuntun speciâl sul event de leture continue de Bibie par furlan
La storiche riviste in lenghe furlane e presente un inserto dedicât al plui grant event culturâl dal 2011 in Friûl
Friuli Doc nol è dome enogastronomie. Chest an il calendari dai events si insiore de presentazion dal numar speciâl de storiche riviste in lenghe furlane “La Patrie dal Friûl” che al fevelarà dal grant event de leture continue de Bibie par furlan davuelte dai 3 ai 9 di Avrîl di chest an.
Il mensîl al ven fûr intun formât particolâr, di fat: 16 pagjinis cui contignûts solits e un numar in bande di 16 pagjinis dulà che si contin «la storie, la int, lis emozions» de leture cun nons, curiositâts e intervistis ai protagoniscj, massime la int, dal aveniment.
Un numar di meti vie, duncje, par visâsi di cheste grande ocasion culturâl che e à rivât a vê une rispueste di popul grandonone, esaurint subit i puescj a disposizion tant che letôr e cun tancj di lôr che a varessin vût gole di partecipâ restâts fûr. L’ apontament al è par vinars ai 16 di Setembar aes 18.00 in Sala Ajace dal Comun di Udin. Dopo dai salûts istituzionâi di Furio Honsell sindic dal Comun di Udin, Pieri Fontanini president de Provincie di Udin e Lorenzo Zanon president de ARLeF (Agjenzie Regjonâl pe Lenghe Furlane), a saran i intervents di Dree Venier curadôr dal numar speciâl, pre Roman Michelot “La ereditât di pre Checo e pre Toni” e Angelo Floramo “Tal Nûfcent furlan”.
Va indevant a lei fracant chi —->
Al moderarà l’incuintri Christian Romanini e al fasarà lis conclusions Dree Valcic diretôr de La Patrie dal Friûl “Par un Friul plui furlan”.
Dree Venier intal editoriâl di presentazion al scrîf «Ancjemò une volte il popul furlan al à dimostrât di tignî ae sô culture, cui fats. Dut chest al à vût dome une atenzion momentanie: finît l’event, subit al è colât il cidinôr. (…) La Patrie dal Friûl e à invezit volût celebrâ cuntun speciâl di pueste l’event culturâl plui impuartant che si è davuelt in Friûl dal 2011 (celebrazions pai 150 agns dal Stât talian comprindudis, si intint)».
REDAZION
__________
La Patrie dal Friûl a Friuli Doc con uno speciale sull’evento della “leture continue de Bibie par furlan”.
La storica rivista in lingua friulana presenta un inserto dedicato al più grande evento culturale del 2011 in Friuli
Friuli Doc non è solo enogastronomia. Quest’anno il calendario degli eventi si arricchisce della presentazione del numero speciale della storica rivista in lingua friulana “La Patrie dal Friûl” (www.lapatriedalfriul.org) che parlerà del grande evento della “leture continue de Bibie par furlan” svoltasi dal 3 al 9 aprile di quest’anno.
Il mensile esce in un formato particolare, infatti: 16 pagine con i contenuti soliti e un inserto allegato di 16 pagine dove si raccontano «la storia, la gente, le emozioni» della lettura con nomi, curiosità e interviste ai protagonisti, soprattutto la gente, dell’avvenimento.
Un numero da conservare, dunque, per ricordarsi di questa grande occasione culturale che è riuscita ad ottenere una risposta di popolo grandissima, esaurendo subito i posti a disposizione per i lettori e con molti ancora che avrebbero partecipato rimasti esclusi.
L’appuntamento è per venerdì 16 settembre alle 18.00 in sala Ajace del Comune di Udine.
Dopo i saluti istituzionali di Furio Honsell sindaco del Comune di Udine, Pietro Fontanini presidente della Provincia di Udine e Lorenzo Zanon presidente dell’ARLeF (Agjenzie Regjonâl pe Lenghe Furlane), ci saranno gli interventi di Dree Venier curatore del numero speciale, pre Roman Michelot “L’eredità di pre Checo e pre Toni” e Angelo Floramo “Nel Novecento friulano”.
Modererà l’incontro Christian Romanini e farà le conclusioni Dree Valcic direttore della Patrie dal Friûl “Par un Friul plui furlan”.
Dree Venier nell’editoriale di presentazione scrive «Ancora una volta il popolo friulano ha dimostrato di tenere alla sua cultura, con i fatti.
Tutto questo ha avuto solo un’attenzione momentanea: conclusosi l’evento, subito è calato il silenzio. (…) La Patrie dal Friûl ha invece voluto celebrare con un apposito speciale l’evento culturale più importante che si è tenuto in Friuli nel 2011 (celebrazioni per i 150 anni dello Stato italiano, comprese, si intende)».
LA REDAZIONE
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Come che us vevi za dit, vuê o ai stât ta la val dal timp a Pesaria.
Us met achì une cerce di ce che o ai viodût ta chest paîs, maraveôs come dute la Cjargne.
O ringrazii di cûr i Colonos e il Tomât di Buie pe biele gjite e la organizazion ecezionâl. Compliments!
Al fevele Federico Rossi...
Viaç te val dal timp - Federico Rossi
... Al fevele Guglielmo Pitzalis...
Viaç te val dal timp - Guglielmo Pitzalis
... A fevelin la vuide e la aghe...
Viaç te val dal timp - Orloi a bascule
... Al fevele il carillon...
Viaç te val dal timp - Orloi cul carillon
... e ducj noaltris a scoltâ il timp che al cor.


text:
Sparniçade tal aiar o cjapade sù in bustinis di plastiche. Poiade par tiere a formâ tramis delicadis, ispiradis ai lavôrs di feret e destinadis a jessi disfatis dai spetatôrs al lôr passaç, o ben sierade in techis di plexiglas a formâ paisaçs che a son tant che microcosmis. Su la cinise, materie efimare e fuinte, cjariade di rimants spirituâi e antropologjics, Maria Elisabetta Novello, artiste di 35 agns origjinarie di Vicence, che e vîf in Friûl di tancj agns, e à impuestât la sô ricercjie artistiche decenâl, che le à puartade a esponi in Italie e tal forest, in cetantis mostris personâls e coletivis.
Novello e cjate la cinise, o le ricêf di altris. Po, i da forme. Al è in cheste materie, simbul di muart e rinassite, che al unìs dut e ducj, «testemoni dal passâ, tant che instabilitât e confusion dal timp», che la artiste e à cjatât il mût di contâ la vite, la sô evoluzion, fasint saltâ l’ordin cronologjic dai fats. Lis sôs voris si nudrissin di sconfinaments e di trasformazions, a declinin ce che al è za stât intun gnûf presint. Novello e dopre la cinise – frament di memorie, alegorie de transitorietât de vite e des robis, origjine di gnove vite pes sôs proprietâts di fecondâ – in alc altri, intune osmosi tra passât e presint, sul ôr tra mortâl e eterni, finît e infinît, presince e memorie.
Planc a planc la figurazion si sfante vie tal percors artistic di Novello. Al so puest, picets cussì fins di no rivâ scuasi a sintiju, che a ricuardin une art vecje, feminine, fate di ats sempliçs, che si ripetin in maniere rituâl, tal cidinôr. Art che e domande pazience – chê dal picet -, precision, cure e dedizion, scuasi une celebrazion de lentece, de calme. Novello i picets ju fâs cu la cinise, ju siere dentri superficiis di plastiche o ju poie par tiere, vierzint il so spazi – il spazi dal artist – a chei altris, che a puedin ancje cjaminâur parsore, mudant la opare. In chest mont di grande poeticitât, fat di ats familiârs e timps ralentâts, dal calôr di un fogolâr, no je nostalgjie dal passât, ni al vinç il pinsîr de muart, de fin. Nancje cuant che la artiste e siere la cinise di tancj lens diferents in bustinis trasparentis e lis met dongje une di chê altre a formâ tapêts di tantis sfumaduris, araçs che a son relicuiaris di memoriis. Cuant che si capìs che la cinise e ten dentri la essence des robis, duncje un gnûf pont di partence, la idee di muart, e di decadence, e va al mancul. Al è il concet di trasformazion che al conte te ricercjie di Novello. Intun dialic costant cu la fragjilitât dal contemporani.
Erika Adami
CULTURE – ART-Â. Segns di passaçs tra visibil e invisibil............
Sparniçade tal aiar o cjapade sù in bustinis di plastiche. Poiade par tiere a formâ tramis delicadis, ispiradis ai lavôrs di feret e destinadis a jessi disfatis dai spetatôrs al lôr passaç, o ben sierade in techis di plexiglas a formâ paisaçs che a son tant che microcosmis. Su la cinise, materie efimare e fuinte, cjariade di rimants spirituâi e antropologjics, Maria Elisabetta Novello, artiste di 35 agns origjinarie di Vicence, che e vîf in Friûl di tancj agns, e à impuestât la sô ricercjie artistiche decenâl, che le à puartade a esponi in Italie e tal forest, in cetantis mostris personâls e coletivis.


text:
Al si intitule “Ven vie cun mê” il gnûf program radiofonic in lenghe furlane che al larà in onde fint ai 25 di Març su lis frecuencis Radio Rai regjionâl, in streaming e in podcast sul sît sedefvg.rai.it, subite daspò la storiche trasmission “Vuê o fevelin di…”. Si trate di un program ideât e condusût dal musicolic e ricercjadôr, nestri colaboradôr, Alessio Screm, sot lis curis di Arianna Zani e de responsabil de struture di programazion Gioia Meloni. Un program che in pirulis di cinc minût al disegne un viaç a tapis atòr par il Friûl, a la scuvierte o discuvierte di lûcs, pâis, borgs, vilis, di ca e di là da l’aghe, tes Alps e te plane fint al mâr, a traviers la musiche, l’art figurative, leterarie, la storie, il paisaç e lis personis.
◆ Difat ogni pontade e ospite une o dôs personis, che dispès e provegnin dal lûc che e si va a visitâ virtualmentri – cu l’invît a fâlu realmentri –, e che in cualitât di esperts, cultôrs di storie locâl, animadôrs culturâi, artiscj, artesans, personaçs cognossût inte suaze dai argoments che e si va tratant, e dan in curt des notiziis, informazions, curiositâts, aneddotos pôc o par nuie cognossûts, tratant ancje di particolârs la plui part riferîts aes bielecis artistichis o naturalistichis de nestre regjion. E inmò, a la fin di ogni pontade e ven propognude une scolte musicâl a teme cu l’argoment tratât.
◆ «Al è un viaç che o fasin a traviers l’etere, lis frecuencis radio, ma che e si pues fâ dal vêr di bande di ducj, e lui invidi a fâ. Une esperience bielissime che mi permet di contâ storiis che e meretin di jessi contadis, cul jutori dai ospit, e fâ piçui ma significatîfs profondiments che dispès e passin sot plan o no passin par nuje», nus rivele Alessio Screm.
«Une aventure nassude come par câs, frut o crôt des ativitâts di divulgazion musicâl e artistiche che o stoi condusint da un toc di timp a traviers la stampe, il video, lis presentazions in presince e cumò ancje par radio. Un mont ce tant fassinant che di cuant che al è nassût nol à mai pierdût la sô utilitât e il so seguit, neancje tal confront dai gnûs media. E anzit, la radio e sa adatâsi ce tant ben a ogni forme di comunicazion, ancje vie streaming e web».
◆ La prime pontade e puarte i scoltadôrs a Pordenon, par cognossi une abilitât dute particolâr dal pitôr dal Rinassiment “Pordenon”, sedi a stai Giovanni Antonio de’ Sacchis, che al ere bravissim ancje tal disegnâ struments musicâi. Une scuvierte che e si fasarà in compagnie dal costrutôr di struments musicâi Mario Buonoconto e cu la scolte finâl dedicade al music pordenonês dal stes periodi: Pieri dal Zochul. Seconde tape e je a Malborghet-Valbrune par une visite al bosc dai pez di risonance, in dulà che il liudâr Giovanni Battista Morassi, pari di une famê di costrutôrs di violins tant rinomade, al à vût par prim l’intuizion di un lûc ce tant siôr di bon len par costruî struments. Cumò la foreste dai pez di risonance e je atrative cun tantis iniziativis che e si davualzin tal cors da l’an. E inmò, si larà ad Aquilee, par esplorâ insiemi a Don Alessio Geretti un particolâr dal mosaic de Basiliche ce tan particolâr e unic, chel dal Bon Pastôr. E indenant, si larà a Barcis, Glemone, Codroip, Val Resie, Prefuart, Mortean, Cormons cun ospit speciâl Bruno Pizzul. Tanti storiis di lûcs, art e personis, patrimonis che e fasin il nestri Friûl lûc di cognossi e mai bandonâ. ❚
“Ven vie cun mê”, Alessio Screm nus puarte vie radio ator pal Friûl tra musiche, art e personisAlessio Screm
Al si intitule “Ven vie cun mê” il gnûf program radiofonic in lenghe furlane che al larà in onde fint ai 25 di Març su lis frecuencis Radio Rai regjionâl, in streaming e in podcast sul sît sedefvg.rai.it, subite daspò la storiche trasmission “Vuê o fevelin di…”. Si trate di un program ideât e condusût dal musicolic e ricercjadôr, nestri colaboradôr, Alessio Screm, sot lis curis di Arianna Zani e de responsabil de struture di programazion Gioia Meloni. Un program che in pirulis di cinc minût al disegne un viaç a tapis atòr par il Friûl, a la scuvierte o discuvierte di lûcs, pâis, borgs, vilis, di ca e di là da l’aghe, tes Alps e te plane fint al mâr, a traviers la musiche, l’art figurative, leterarie, la storie, il paisaç e lis personis.


text:
San Zorç de Richinvelde
Il Comun di San Zorç de Richinvelde, (loc. San 'Sors o ancje Son 'Sors), provincie di Pordenon, Regjon Friûl-Vignesie Julie, al disvilupe il so teritori al centri de planure furlane dilà de aghe (Friûl di Concuardie) stret jenfri i niets dai flums Tiliment, Cose e Midun. Al misure 48 Km cuadrâts, al sta in medie 86 m. sore dal nivel dal mâr, e al à une popolazion di plui o mancul 4500 personis. Al è formât, in plui dal caplûc, di sîs frazions: Cose, Dograve, Domanins, Poç, Provesan, e Rossêt; cheste ultime, fuarsit plui impuartante dal caplûc, e je cognossude in dut il mont pe produzion des plantutis di vîts, vindudis tai marcjâts di produzion enologjiche di dut il mont.
Lenghe[cambie | modifiche il codiç]
In dut il comun al si fevele par furlan, e in particolâr te varietât ocidentâl de lenghe furlane, caratarizade de -a finâl tai feminins, dai suns gi- e ci- invezit che gj- e cj-, e di cetantis peraulis dongje dal venit:
Esemplis:
Furlan koinè: Cjase - Gjat - Cjiscjel
Furlan di Sant Zorç: Ciasa - Giat - Ciastel
La toponomastiche locâl e je cheste:
Sant Zorç de Richinvelde: San Sors da la Richinvelda
Cose: Cosa
Dograve: Dograva
Domanins: Domanins
Poç: Pòs
Provesan: Provesan
Rossêt: Roseit


text:
«Ben, chel lunis al ere començât come une plante di pantan, se i veis presinte la cuistion. Un lunis di matine che tu cjaminis par Marcjât Vieri e che ti rive intor il tuf strac des andronis di dulà che -a contavin – une volte a erin vetrinis di boteghis. Un tip magri e spelât, cuntun gaban neri lunc fin tai peits, al scovave tocs di crep che si distacavin dal volt dai puartins».
Di leture no facilissime chest secont romanç di Stiefin (daspò dal famôs Donald dal Tiliment), almancul par cui che al à une formazion leterarie tradizionâl.
“I libris a son peraulis. Peraulis lis domandis e peraulis ancje lis rispuestis. Vivi, invezit, al è tambûr” (p. 59). Il mont che al descrîf Morat al è lât parfin plui lontan di Fahrenheit 451: culì i libris no ju brusin, no àn nancje bisugne di brusâju. Dal supuart di cjarte a son passâts a chel eletronic, ma il fat al è che nissun ju cîr, i libris, a nissun no i interessin, par vie che nissun al fâs plui domandis. A vegnin i sgrisui a pensâ a di un mont fat cussì: lis ostariis si clamin primarolis, lis bibitis (bevarons chimics) no àn nancje un non ma dome numars, la ocupazion di un lavoradôr e pues jessi chê di cracâ vues o ben di catalogâ ongulis, dut al è regolât cun protocoi e acronims intune citât (Udin, ancje se no je mai nomenade) sierade in se, che e viôt passâ i ‘trains’ bande sud (e cuissà dulà che a van…) e che inte sô cengle NE (nord-est) e à ingrumâts ducj chei di categorie inferiôr, che a pucin e che a furnissin braçs pes bassis produzions.
Al ven di domandâsi trop lontane de realtât di vuê che e je une situazion parele. E il fat che dut chest al sedi contât intune lenghe furlane inovative i da ancjemò plui pregnance al discors. I puriscj a stuarzaran il nâs, ma e je inceose cheste scriture che si môf su trê nivei, trê regjistris diferents: la koinè, il furlan ocidentâl (magari un pôc sfuarçât) e il ‘lanfur’. Ce isal il lanfur? Provait a dividi la peraule in doi e, daspò, a invertî i doi tocs: lan-fur = fur-lan.
Operazion che a fasin benzà i francês intes perifariis des grandis citâts. E il tiermin ‘lan-fur’ al capite, in dì di vuê, di sintîlu su la bocje di cualchi triestin… Cheste lenghe imbastardide no sarà mighe un altri segnâl che alc di brut al è daûr a sucedi in Friûl (come che al dîs Donato Toffoli inte postfazion)?
Une des leçs che a dissiplinin il tratament e il cumierç di prodots potenzialmentri tossics inte Udin dal avignî, e puarte il numar 482/99…
LAURIN ZUAN NARDIN
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
03 agosto 2007
Il riç internazionalitari
Internazionalitari e je une trasmission di Radio Onde Furlane che e fevele, cuntun tai nazionalitari, des nazions cence stât e des minorancis nazionâls de Europe. Rispiet al formât radiofonic, achì si puedin cjatâ dome lis gnovis e la trascrizion di cualchi pontade speciâl. Dut câs, la idee, e je chê di zontâ ancje cualchi gnove in plui rispiet ae version audio, massime cuant che la trasmission e je in polse, e la segnalazion di libris o altris materiâi in teme cui argoments frontâts.
Compliments a triku, il riç che al aministre Internazionalitari.
3 commenti:
- triku ha detto...
-
Mandi Christian e grazie pe segnalazion dal blog.
O profiti par segnalâ che a son a pene stâts zontâts i ultins tocs lâts in onde te pontade di vuê e intune version plui largje di chê radiofoniche.
- 7/8/07 17:46
- thermonuke ha detto...
-
Ancje a ti ti dares il riç.... ma el vueli di riç :-)
- 13/8/07 01:00
- Christian Romanini ha detto...
-
mandi thermo,
tu sês il solit nostalgjic ;-)
- 13/8/07 19:04


text:
Al torne a fâsi sintî tal cjalt un event che di 20 agns al met adun culture e furlanetât. O fevelìn di Avostanis. Un event che al clame dongje tante int a Vilecjasse di dute la regjon e ancje di fûr. Un segnâl clâr che cuant che la divestitât e à a ce fâ cun origjinalitât e pues puartâ ancje a cualitât.
La anime dai events ai Colonos al è Fridrì dai Ros, gjornalist e coordenadôr di Avostanis insiemit al grop culturâl omonin.
Ogni an a Avostanis si sielç un teme che diferents artiscj e inteletuâi lu interpretin a lôr maniere ân il titul al è impegnatif e stiçant: Naturalia Artificialia. Di fât il confront jenfri ce che al ven creât e ce che al esist par “nature”. Il prin esempli che al ven di pensâ al è chel dal mont reâl e chel virtuâl simpri pui presint cul cressi de tecnologjie. Un aspiet che al podarès gambiâ la maniere di viodi il mont, al bastarès cjalâsi ator tal nestri vivi di ogni dì. Ma chel chi al è dome un esempli, il plui sempliç di tirâ fûr. Dût al è scomençât miercus ai 27 di Lui aes 21.00, cu la leture da La rivolte dai jeols dal scritôr furlan Luigi Rapuzzi, let di Massimo Somaglino. Si continuarà par 17 events/ apontaments in dut, di no pierdi, che a laran indevant fin a la ultime zornade che e sarà sierade dal grop musicâl dai FLK e dal Teatri Incert cul spetacul musicâl teatral Aquilea post Christum natum. Un mût, chel dal complean di Avostanis, par rispuindi ai plui vuarbs che a fevelin cence pensâ masse, disint (fasint) che in Friûl no si fasin dome sagris pensant a mangjâ o bevi. De periferie, di un paisut dal Friûl di Mieç la rispueste clare, sclete e discrete, in stîl furlan. No je simpri cuistion di grandece, mediatiche in primis, e no stin a fâ nons ancje se o vin clâr di ce bande cjalâ…; cualchi volte e je ancje cuistion di cualitât e di origjinalitât.
Il program complet al è pussibîl cjatâlu sul sît uficiâl da associazion culturâl dai Colonos (www.colonos.it)
Mauro Della Schiava
ATUALITÂT – I 20 agns di Avostanis............
Al torne a fâsi sintî tal cjalt un event che di 20 agns al met adun culture e furlanetât. O fevelìn di Avostanis. Un event che al clame dongje tante int a Vilecjasse di dute la regjon e ancje di fûr. Un segnâl clâr che cuant che la divestitât e à a ce fâ cun origjinalitât e pues puartâ ancje a cualitât.


text:
Il concors pe gnove musiche furlane al recupere ancje la sezion «fumuts»
Ancje chest an al torne l’apontament cul Premi Friûl, il concors plui impuartant pe creativitât in lenghe furlane. Il Premi cheste volte al cjale aes sôs lidrîs. Intes sôs primis edizions di fat al jere dividût in plui sezions e duncje intai agns si è interessât di musiche ma ancje di grafiche, di gjornalisim, di radiodramis, di audiovisîfs, di leterature e vie indenant. Pe edizion 2010, in ocasion dai 500 agns dal riviel popolâr de Joibe Grasse dal 1511, dongje de tradizionâl sezion dedicade ae musiche e je previodude ancje une sezion che e rivuarde i fumuts.
LA STORIE_ Il Premi Friûl al nas intal 1982 e fin in dì di vuê a son centenârs lis produzions e lis personis che a àn partecipât intes variis sezions. Chest fat al da testemoneance dal interès che la iniziative e à simpri rivât a stiçâ. Dal 1998 il Premi si è interessât in mût particolâr e esclusîf de sezion musicâl. Ma za dai prins agns Novante la plui part dai grups furlans e à cjatât intal «Premi Friûl» un moment di prove impuartant e dispès un sburt a doprâ la lenghe furlane. Cun di plui, dongje dal Premi Friûl si è inviade ancje «Musiche Furlane Fuarte» une etichete discografiche che e à cirût di dâi spazi aes gnovis tindincis de musiche furlane.
LA SEZION MUSICHE_ L’obietîf de sezion musiche dal concors al è aromai di agns chel di produsi oparis origjinâls cun chê di rignuvî e di sperimentâ la forme cjançon in lenghe furlane. Intes ultimis edizions cheste sezion si è vierte ancje a chês altris lenghis minorizadis dal Friûl. Dopo di une prime fase di racuelte e di selezion des composizions origjinâls che si è sierade cu la fin di Otubar, une comission di esperts e à sielzût i grups e i singui che a saran invidâts a partecipâ ae part finâl dal premi dulà che ogni finalist al fasarà un conciert curt, sui 15/20 minûts, e che si tignarà inte suaze de rassegne «Musiche – pe gnove musiche furlane», inmaneade dal Assessorât pe Culture dal Comun di Udin.
LA SEZION FUMUTS_ La novitât di cheste edizion e je invezit la sezion dedicade ai fumuts che si riclame aes celebrazions pai 500 agns dal riviel popolâr de Joibe Grasse dal 1511. Par partecipâ al concors i autôrs a àn vût di svilupâ une storie origjinâl a fumuts in lenghe furlane su chest argoment.
Alore, se us à cjapât la curiositât di viodi e sintî i risultâts de edizion 2010 dal Premi Friûl no vês di fâ altri che vignî ae serade finâl che si tignarà sabide ai 4 di Dicembar li dal auditorium dal Palamostre a Udin.
Matieu Fogale


text:
Categorie:Alte Austrie
In cheste categorie si cjatin articui su la Alte Austrie
Sot categoriis
Cheste categorie e conten une sot categorie, mostrade ca sot.
Vôs inte categorie "Alte Austrie"
Cheste categorie e conten lis 17 pagjinis indicadis di seguit, suntun totâl di 17.
D
- Distret di Braunau am Inn
- Distret di Eferding
- Distret di Freistadt
- Distret di Gmunden
- Distret di Grieskirchen
- Distret di Kirchdorf an der Krems
- Distret di Linz-Land
- Distret di Perg
- Distret di Ried im Innkreis
- Distret di Rohrbach
- Distret di Schärding
- Distret di Steyr-Land
- Distret di Urfahr-Umgebung
- Distret di Vöcklabruck
- Distret di Wels-Land
- Model:Distrets de Alte Austrie


text:
Un dai prins a provâ la imprese, grivie e apassionante, de traduzion de Divine Comedie, al è Pietro Bonini (1896), che par un secul al è chel che al è rivât ae cualitât poetiche e tradutologjiche plui alte, par metriche e rimis, elements naratîfs, regjistri. Calcolant che tai siei agns la dissipline de traduzion e jere pôc definide, al à merits straordenaris, cundut che al à voltât dome pôcs viers de Comedie.
Tal secul XX si pues vê iniment i esperiments di V.G. Blanch, A. Carrara, N. D’Aronco Pauluzzo, M. Gioitti Del Monaco, A. Fior, D. Zannier, O. Muzzolini. Gjavant chest ultin, che al ten la struture a rimis incjadenadis, chei altris a doprin rimis libaris (Carrara cuartinis impen di tiercinis): i risultâts poetics a son malvualîfs e i tocs voltâts dome pôcs.
Par une version integrâl si à di spietâ chest secul, cu la prove di Ermes Culos, ma pe pocje cure te forme e te sostance, si fâs fadie a definîle une vere “traduzion”.
Invezit, si rive ai nivei miôr in graciis di Pierluigi Visintin, cun analisi fine dal origjinâl e mantigniment des sôs carateristichis par furlan, impegn tal frontâ dut il test, cundut che dome l’Infier al à viodût la publicazion, magari cussì no postume, tal 2011. (San. Car.) ❚
La Comedie prin di Aurelio Venuti............
Un dai prins a provâ la imprese, grivie e apassionante, de traduzion de Divine Comedie, al è Pietro Bonini (1896), che par un secul al è chel che al è rivât ae cualitât poetiche e tradutologjiche plui alte, par metriche e rimis, elements naratîfs, regjistri. Calcolant che tai siei agns la dissipline de traduzion e jere pôc definide, al à merits straordenaris, cundut che al à voltât dome pôcs viers de Comedie.


text:
Un univiers imagjinari e complès vivût di creaturis «freak», ambiguis, fi de emotivitât intense e istintive de sô autore, Elena Del Fabbro, dal so mont interiôr, che al continue a mudâ. Cuntune rese formâl che e cjape dal repertori de grafiche e dal fumet, la artiste furlane e à spostât, tai agns, la sô atenzion des personis – massime bandonadis, dismenteadis di ducj, ma plenis di dignitât – e di chel che si pues lei de lôr storie cjalantlis, aes lôr relazions, marcadis dal ûs di colôrs impiâts e di formis particolârs tant che une mape mentâl che al jude a leilis. «Mi àn ossessionât i rapuarts e i leams – e conte Del Fabbro –, la dibisugne di calôr e la soference». E cumò, ancjemò plui dai «outsider» i interessin i contescj, plui des relazions tra personis, chês tra ambient e cui che lu vîf.
In cheste suaze, la artiste e confronte il so mont interiôr cun chel di difûr. «O soi inmagade de nature – e conte – e peade ae tiere che e bute: e je tal gno dna». Un leam «ereditât di chest teritori e de sô int» e riscuviert tai agns lontans dal Friûl. In chê suaze, «o ai cjapât cussience de scune li che o vevi vivût i miei prins 20 agns, mi è parût un fogolâr grês, ma bon di vuardâ, stimolant e reâl».
Tai siei paisaçs visionaris – collages digjitâi a dôs dimensions, fats di dissens a man, fotos elaboradis e elements fats al computer che a dan visibilitât ai schemis associatîfs de artiste, ae rêt di relazion che e sta ae fonde dal so percors espressîf –, un puest lu à simpri la figure de mari. E je jê a determinâ, tal ben e tal mâl, la personalitât dai fîs. In «Viola», ultime animazion de artiste furlane, e ven fûr la violence psicologjiche e emozionâl di cualchi mari viers i fîs par vie di patologjiis, disfunzions: «dinamichis di violazion che al è dificil difindisi». E dongje des maris a son cjasis, culinis, arbui, cuarps imperfets, cjavei disgardufâts e ingropâts tant che pinsîrs. Al è il mont di Elena Del Fabbro, che al pant curiositât, energjie creative e capacitât imagjinative. Un mont dut di scuvierzi.
_____________________
DASPÒ MILAN, DI GNÛF IN FRIÛL
Ilustradore e pitore, Elena Del Fabbro e je nassude a Udin tal 1976 e, daspò di une curte parentesi milanese, e je tornade tal cjâf lûc furlan, dulà che e à frecuentât un cors di grafiche multimediâl, imparant a doprâ la rielaborazion grafiche, che e je deventade centrâl tal so percors espressîf. Daspò la menzon speciâl, tal 2006, te suaze dal concors «ManinFesto» inmaneât dal Centri di art contemporanie di Vile Manin di Passarian, che i à valût la partecipazion a une coletive a Monfalcon («Fruz 01»), e à tacât a svilupâ un grum di progjets e a esponi in mostris personâls e coletivis ator pe Italie. Finaliste in cetancj concors, e je stade invidade di resint a partecipâ cuntune opare al calendari pe Associazion donadôrs di orghins dal Friûl-Vignesie Julie e ae mostre relative che si tignarà ae galarie «La Loze» di Udin (scree e presentazion dal calendari ai 27 di Novembar). In curt, la sô animazion «Viola» e vignarà proietade a Rome, li dal Macro Testaccio «La Pelanda», dentri dal «Videoart festival».
ERIKA ADAMI
CULTURE – ART-Â. Il nît imagjinari di Elena Del Fabbro............
Un univiers imagjinari e complès vivût di creaturis «freak», ambiguis, fi de emotivitât intense e istintive de sô autore, Elena Del Fabbro, dal so mont interiôr, che al continue a mudâ. Cuntune rese formâl che e cjape dal repertori de grafiche e dal fumet, la artiste furlane e à spostât, tai agns, la sô atenzion des personis – massime bandonadis, dismenteadis di ducj, ma plenis di dignitât – e di chel che si pues lei de lôr storie cjalantlis, aes lôr relazions, marcadis dal ûs di colôrs impiâts e di formis particolârs tant che une mape mentâl che al jude a leilis. «Mi àn ossessionât i rapuarts e i leams – e conte Del Fabbro –, la dibisugne di calôr e la soference». E cumò, ancjemò plui dai «outsider» i interessin i contescj, plui des relazions tra personis, chês tra ambient e cui che lu vîf.


text:
Un moviment di popul le à fate nassi, tant che imprest di disvilup di un teritori, ma vuê ce restial di chês sperancis?
Cumò che e finìs 40 agns, no si pues plui clamâle zovine. Ma viodût che cuant che e je nassude e je stade volude tant che fie di cheste tiere, la domande vuê e je une sole: trop ise furlane la Universitât dal Friûl? E podarès someâ banâl come cuistion, ma nol è cussì. La mission istitutive dal Ateneu (al è dai 6 di Març dal 1978 il decret dal President de Republiche che i à dât inviament) e jere propit chê di tamesâ i filons origjinâi de culture e de storie di chenti. Un moviment di popul le à fate nassi, tant che imprest di disvilup di un teritori, ma vuê ce restial di chês sperancis? Jal vin domandât a Enrico Peterlunger, delegât dal retôr Alberto
Felice De Toni par ce che al inten la promozion de lenghe e de culture furlane. «Magari cussì no – nus dîs – impegnâsi pal Friûl e pal furlan al covente ogni dì. Parcè che lis resistencis a son tantis. Come che intai agns ’60 e ’70 e jere la sudizion viers di Rome e di Triest che a volevin frenâ lis miris dai furlans par une lôr Universitât, ancje cumò no ducj a sintin la furlanetât tant che un valôr». No dome intal cuarp docent, che naturalmentri nol è dut furlan ni di lenghe ni di divignince, ma ancje jenfri dai students. Peterlunger al fâs un esempli: «O vin fat cors di furlan pai iscrits de Universitât, metint fûr biei manifescj che a vevin di stiçâ la partecipazion dai plui zovins. Dopo cualchi dì, ju vin cjatâts ducj sbregâts». Chest «nol à impedît dut câs di rivâ a vê 30-40 students che a àn frecuentât i cors, sedi tal pôl sientific che in chel umanistic: la sensibilitât su la marilenghe e je», e duncje l’Ateneu al fâs ben a coltâle. Ma lu fasial pardabon?
Par chest rûl al è stât creât il Cirf, il Centri Interdipartimentâl di Ricercje su la lenghe furlane. «Lu vin riformât che al è pôc – al spieghe Peterlunger – di mût che ogni Dipartiment al sedi clamât a aderî cuntune delibare specifiche e che al vedi un so rapresentant dentri dal diretîf». Chest al permet di slargjâ a dutis lis areis didatichis dal Ateneu la pussibilitât di davuelzi azions a pro dal furlan. «Al di là de tabele di oton difûr di Palaç Florio, al è cetant di plui chel che si fâs intes nestris aulis. Dispès nol è visibil, ma la nestre Universitât e davuelç une azion simpri plui fuarte par pandi la identitât profonde dal Friûl. Desenis di ricercjis e cunvignis, tesis di lauree e progjets, a cirin di scuvierzi la nestre storie di îr, la nestre culture di vuê e di dissegnâ il Friûl di doman».
Alore, dut ben? «Si pues fâ cetant di plui e la Universitât e je in vore par fâlu». No a câs, Peterlunger al è stât cooptât pal consei di aministrazion de Arlef. «Si sta cirint di meti in vore ancje in Ateneu lis misuris dal Plan Gjenerâl di Politiche Linguistiche fat bon de Regjon. Ma in tantis robis o sin za inviâts benon».
La liste e promet ben: «O vin inviât il curicul di furlan tal cors di lauree di Siencis de Formazion Primarie che al sta zaromai fasint specializâ 15 futûrs mestris. O puartìn indevant i cors di furlan previodûts de leç 482 pai dipendents de publiche aministrazion e pai students. A consegnâ i diplomis al è vignût Doro Gjat», al scherce Peterlunger. Ma la scomesse plui intrigose e je chê dal Cantîr Friûl inviât dal retôr De Toni cu la regjie di Mauro Pascolini, che al à diviersis fariis in vore su temis tant che economie, demografie, autonomie, teritori, servizis e digjitalizazion. «Al è un prin tentatîf di resonâ in mût sistematic sul Friûl dal avignî. No sai se o rivarìn a incidi su lis politichis pal teritori, ma par sigûr i temis e i sprocs doprâts a son une vore interessants. Jessi partîts cuntune riflession dal gjenar al vûl dî che o tachìn a pensâsi furlans ancje dentri de Universitât. Dulà che, dut câs, la atenzion e je simpri stade declinade al teritori».
«O sin furlans – al siere Peterlunger – ancje tal no savê valorizâ avonde ce che o fasìn. In ducj i cjamps, ma soredut a pro dal Friûl. Di esperts di agronomie, inzegnîrs, oms di sience e di letaris che a cirin di miorâ la vite inte nestre tiere a ‘nt vin une vore, ma al covente cjalâ ae azion dal Ateneu a 360 grâts par capî pardabon che la Universitât e je ogni dì ative a davuelzi la sô mission istitutive».
di Walter Tomada


text:
Si scomence dal passât. Ripuartant lis lancetis indaûr, al pont di dulà che e jere partide. E scancelant la plee che e veve cjapât. Un recupar soredut rispiet ai motîfs che culì le vevin fate nassi, prime. E sburtade, po dopo. Duncje, a 15 agns dal so inizi, Friuli Doc (in program a Udin dai 17 ai 20 di Setembar), e torne ae sô stesse origjin e mission: maman barachins de Stirie, wurstel di Klagenfurt e bire di Vilac.
AUTARCHIE_ Al sarà dut «doc», tal sens «cent par cent nestri». Le podaressino clamâ autarchie de crisi? Sigurementri un pugn plui dûr, une strete sui ecûs des ultimis edizions. Al sarà l’anim matematic mai lât al mancul a fâi imbastî a Furio Honsell, sindic di Udin (ent organizadôr) la gnove formule, dute tal trinomi tipicitât – cualitât – sigurece. Par chest motîf, ai spice al prin citadin di sclarî che «cui esercents o vin condividût la necessitât di scomenûâ a proponi modei di fruizion plui sans di cheste manifestazion». Che al vûl dî: mancul musiche «tunz tunz» fûr contest, mancul bevarons a peton. Impegn a combati i abûs e la soministrazion di alcolics a chei plui zovins di 16 agns e a cui che za al û cjoc. La dite che e à l’apalt di animazion e intint invezit improntâ l’intrateniment musicâl evitant gjenars musicâi masse trasgressîfs o che a puedin disturbâ il public. O varìn, duncje plui bandis di strade popolârs, concierts di grups par ogni serade di manifestazion, spetacui pai fruts, coros e cjantosis.
IL TEME DAL 2009_ La edizion dal 2009 e sarà dedicade ae riviere furlane. Te aree di place Libertât, sît principâl de manifestazion, si cjataran i bancuts – vetrinis di Lignan e di Grau, la lagune di Maran –, i savôrs e i profums des stradis dal vin, che a traviersin la plane de Basse. Chescj alestiments e chei di place Venerio a podaran contâ su la colaborazion de Provincie di Udin, che a finanzie cuntun contribût di 12 mil euros.
A coordenâ dut il progjet e sarà la associazion «Strade dal vin» di Aquilee. Trentedoi i comuns cjapâts dentri, di Palme in jù. E in zonte: lis cooperativis dai pescjadôrs, lis doc e lis marinis. Un stîl plui cuiet, insumis. Al dîs l’assessôr al turisim de provincie di Udin, Franco Mattiussi: «O vin dât bon acet ai gnûfs criteris pe partecipazion dai esercents ae manifestazion. Bar, ristorants e ostariis che a parteciparan al event a saran autorizâts ae distribuzion di bevandis e dal mangjâ ancje tai bancuts fûr dai lôr locâi, baste che a sedi robe di cualitât, leade aes tradizions dal puest».
ERSA IN Place_ Altre gnove: e tornarà la Ersa. La Agjenzie regjonâl pal svilup rurâl e larà a gjestî il spazi di place XX Settembre. La presince e segne un coinvolziment diret dal assessorât ae agriculture e de regjon Friûl. Presints i consorzis «OP» (Organizazions dai produtôrs), che e cjape dentri il consorzi dal persut di Sant Danêl, chel dal formadi Montâs, i apicultôrs des provinciis di Udin e di Gurize, la cooperative produtôrs di patatis, la associazion dai arlevadôr di trutis, la cooperative «Le lagune», i valicultôrs di Maran e di Grau, la associazion nazionâl arlevadôrs de vacje «rosse furlane» e la cooperative «Blave di Mortean». Cun di plui, spazi ancje ai ponts di informazion di Turismo FVG, a chei altris ents regjonâi e a un stand pe mangjadorie.
I zovins a varan la lôr «oasi». Par cuatri dîs, fûr di Palaû Antonini e di vie Petracco si fasaran spetacui, moments musicâi e teatrâi, mostris e laboratoris creatîfs, video e di scriture. Sul palc, si viodaran grups musicâi zovanîi e dj. Il program, volût dal assessorât al turisim e di chel aes politichis dai zovins dal Comun di Udin, al û burît fûr diretementri dai fantats coinvolts tai diviers «Forum», par mieû di un bant specific, par dâ la pussibilitât di promovi lis realtâts artistichis locâls.
Si pensarà ancje ae ecosustignibilitât e al sparagn energjetic, ancje intal intrateniment. «O volìn dâ une gnove impronte ae manifestazion – al spieghe il vicesindic Vincenzo Martines – cjapant dentri i zovins te organizazion di un event in grât di sensibilizâ compuartaments plui sans e stratignûts. Rindintlu plui «zentîl», o alûarìn ancje il nivel cualitatîf». Insome, nus spiete un FriuliDoc di profîl plui contignût. E, forsit, no podarìn plui sblefâlu «Friuli-Cjoc». Starìn a viodi.
Oscar Puntel
ATUALITÂT – Friuli doc mancul cjoc?............
Si scomence dal passât. Ripuartant lis lancetis indaûr, al pont di dulà che e jere partide. E scancelant la plee che e veve cjapât. Un recupar soredut rispiet ai motîfs che culì le vevin fate nassi, prime. E sburtade, po dopo. Duncje, a 15 agns dal so inizi, Friuli Doc (in program a Udin dai 17 ai 20 di Setembar), e torne ae sô stesse origjin e mission: maman barachins de Stirie, wurstel di Klagenfurt e bire di Vilac.


text:
Chest an, a Padue, al salon european dedicât al setôr dai asfaltîrs, le à fate di parone une gnove tecnologjie che, daûr di ce che a disin i esperts, e varès di risolvi un grum di problemis di viabilitât a chei che a vivin situazions di transit precari tes zonis di mont – e no dome –.
PERICUL RIDUSÛT_ Di ca no tant timp, su lis stradis al podarà jessi ridusût une vore il pericul de formazion di glace, graciis a une gnove formule di asfalt – cuntune misture insiorade di rivestiments al silicât – che e sbasse in maniere drastiche di 0 a -14 grâts il pont di glaçament des stradis. Chest al vûl di che, in presince di frêt, umit e nêf, tal gnûf asfalt no si formaran lis lastris di glace e che la necessitât di doprâ mieçs di pulizie de nêf al sarà une vore ridusût.
Ai 16 di Otubar, te strade regjonâl 251 dal Cjanâl de Ciline – chê che e met in colegament il Cjanâl cul bas Cjadovri – par man de «FVG strade», intun trat sperimentâl, a son tacâts i lavôrs di poie de pavimentazion cul gnûf aditîf pal disglaçament. Un prodot chest, che in câs di temperadure sot zero, sbassant il limit di congjelament de aghe, al ferme la glace e di conseguence ancje l’intassâsi de nêf (se al nevee).
Fats cuatri conts, la societât regjonâl des stradis e à subit pensât a une otimizazion dai coscj di gjestion dai scovenêf e dai spandisâl e a une aplicazion su largje scjale di cheste gnove tecnologjie. No dome: lis zonis di mont a podaressin gjoldi di un grant miorament de sigurece stradâl e di un trafic plui sigûr di Invier, ancje cun cundizions di innevament straordenari (come chês dal an passât).
SPERIMENTAZION_ Propite la statâl 251, teatri de sperimentazion, e je spes glaçade (la statâl e je cuasi dute in ombrene e, jessint propite dongje di flums e di riui, e je ancje particolarmentri umide), tant che i sindics dai paîs dal Cjanâl, e diviers esponents de politiche, a àn domandât a gran vôs al president de regjon e al assessôr di competence, un intervent di manutenzion che al vedi ancje la finalitât di ridusi i coscj di gjestion.
Il lûc sielzût pe sperimentazion al è il viadot sul riul Alba, tal comun di Andreis, li che – par vie de vicinance cul lât di Barcis e cuntun flumisel che cul sbalç di temperadure a produsin fumate, e par vie des condizions climatichis che a mudin in mût subitani dal Autun ae Vierte – dispès par tiere al glace, e la strade e devente une vore pericolose. Il trat in cuistion, che al è segnalât di un sisteme di cartei speciâi, al è costantementri monitorât di un grup di tecnics che a àn il compit di verificâ se il gnûf asfalt al funzioni, cussì di podê vê une plui rapide e largje aplicazion. A saran monitoradis lis temperaduris atmosferichis, la umiditât, il compuartament dal asfalt, la temperadure de cjarezade e la velocitât dal aiar.
SPERANCE PAR DUCJ_ L’esperiment pilote, prin esempli in regjon, al da une sperance a ducj chei comuns che in Provincie di Pordenon (ma il discors naturalmentri al vâl dapardut) si cjatin dispès a fâ i conts cu la nêf, cu la glace e cun dute une schirie di problematichis leadis ae manutenzion ordinarie e straordenarie des stradis.
Il pas di Rest, in comun di Vile Disore, che al lee la mont di Pordenon cu la Cjargne, ancjemò vuê che o sin tal 2009, al reste sierât par vot mês ad an (secontri l’A.N.A.S., sierâ al conven plui chi fâ manutenzion…) e chest an, par vie di une fuarte neveade, al è stât sierât plui adore dal solit. La statâl 552 che e puarte la int de Val Tramontine viers il Pordenonês (unic as stradâl jenfri la Val e lis zonis limitrofis) e je une vore pericolose e dilunc l’Invier dispès e je glaçade. La za nomenade statâl 251 dal Cjanâl de Ciline che e met in colegament i paîs di Cimolais e Claut cul pordenonês, come bielzà dit, e vîf plui o mancul la stesse situazion de Val Tramontine. La strade che e puarte in Plan dal Cjaval (che di resint e je stade sierade par manutenzion e par slargjâ la cjarezade) e je dispès sierade par masse nêf. E ancje se al samee in dut e par dut un cuintrisens, tantis voltis i turiscj a son obleâts a voltâ la machine e a tornâ indaûr.
La regjon Friûl Vignesie Julie e à plui o mancul 1.000 chilometris di stradis e une buine part e je interessade di un increment di trafic comerçâl (fondamentâl pal nestri sisteme produtîf), ma ancje dal transit di machinis che a rivin dai stâts confinants. Par chest «FVG strade» – daûr di ce che al à dite l’assessôr di competence – e je impegnade intune opare di manutenzion, ordinarie e straordenarie, par modernizâ e par ricualificâ un sisteme stradâl che al è fondamentâl pal nestri vivi e che, intune part impuartant, al transite in zonis li che la glace e je plui che mai un fastidi.
Sandri Olivetto
TERITORI – PORDENON. Al rive l’asfalt «antiglace»............
Chest an, a Padue, al salon european dedicât al setôr dai asfaltîrs, le à fate di parone une gnove tecnologjie che, daûr di ce che a disin i esperts, e varès di risolvi un grum di problemis di viabilitât a chei che a vivin situazions di transit precari tes zonis di mont – e no dome –.


text:
La storie di une furlane consulente pe Comission Europeane in materie di energjiis rinovabilis
Il cambiament climatic e je la sfide principâl dal nestri timp. E di front ae emergjence dai cambiaments climatics (che no tocjin dome i ors polârs, ma la vite di ducj nô, parcè che i lôr efiets si sintin dapardut: si visaiso dal burlaç Vaia? E dal cjalt che al gjave il flât?), la rispueste de Comission Europeane e je stade il Green New Deal. L’obietîf al è fâ deventâ la Europe il prin continent tal mont neutrâl dal pont di viste climatic dentri dal 2050, azerant lis emissions di anidride carboniche. Tal cûr de Europe, a Bruxelles, li de Direzion gjenerâl Azion pal clime, tal moment che si cjapavin chestis decisions fondamentâls pal avignî de tiere, e jere in vore ancje une furlane: Silvia Stefanelli.
Udinese, dopo di une lauree in siencis forestâls che le à puartade a lavorâ in Regjon, li de Direzion Ambient e energjie, Silvia e decît di inzornâsi, di slargjâ lis sôs competencis e di fâlu tal forest. E cussì, cuntun master in Economie ecologjiche in Scozie sierât cuntune tesi sul impat dal implant a biomassis di Darte (un dai prins in regjon), e torne in Friûl li che e tache a stâ daûr a progjets europeans che a tocjin clime e energjie e a fâ la consulente pe Comission Europeane in materie di energjiis rinovabilis, rûl dai boscs te agriculture, riduzion des emissions. Fuarte di chestis esperiencis, tal 2017 e vinç un concors internazionâl che le puarte drete a Bruxelles, te Direzion gjenerâl Azion pal clime, la struture che e vuide lis ativitâts de Comission Europeane indreçadis a contrastâ i cambiaments climatics a nivel internazionâl e de UE.
Il lavôr al è stimolant – si fonde su trasparence, merit e valorizazion des esperiencis academichis e professionâls di ducj – e l’ambient al è internazionâl. «Tal gno grup – la unitât su la gjestion dai ecosistemis agroforestâi par morestâ i cambiaments climatics – o lavoravin in cuindis, o rivavin di diviers Paîs europeans, sîs di nô si ocupavin dal setôr agriculture e boscs, ancje se lavorâ sul clime al puarte a viodi di tematichis pardabon trasversâls». E a confrontâsi ai nivei plui alts su cuistions che a tocjin il presint e il futûr di ducj. La Direzion, di fat, e davuelç ancje une part di vuide tai negoziâts internazionâi sul clime. E cussì Silvia e fâs part de delegazion europeane che e e partecipe aes conferencis mondiâls sui cambiaments climatics di Bonn, in Gjermanie, tal 2017, e di Katowice, in Polonie, tal 2018. Il pinsîr al torne a chês negoziazions complessis, che a varessin di puartâ ae atuazion dal acuardi di Parîs: il prin acuardi universâl – al è stât fat bon di 195 Paîs – e vincolant di un pont di viste juridic sul clime mondiâl, un puint tra lis politichis dal vuê e la neutralitât rispiet al clime.
A Bruxelles, Silvia e cognòs un ambient bon di saborâ i interès. «La citât e je incredibile – e conte -, e ufrìs un grum di oportunitâts di incuintri e di confront, leadis a modalitâts partecipativis dal bas e caraterizadis di une vision laiche, di une viertidure profonde che mi puartarai simpri dentri».
Cuntun bagai cetant siôr di esperiencis e di cognossincis – ancje in gracie dai viaçs in Lussemburc, Bulgarie e Romanie par monitorâ la situazion e il disvilup dai plans statâi indreçâts a rinfuarcî il rûl dai boscs tal ridusi lis emissions -, Silvia e decît di rientrâ in Friûl. Une sielte cuintri corint, intun moment li che tancj furlans a decidin di lâ tal forest a cirî oportunitâts di lavôr (i dâts a fevelin di 2 mil e 800 zovins dome tal 2018). «O vevi la pussibilitât di restâ a vore te Comission europeane, ma o ai decidût di no fâlu, sedi par motîfs personâi sedi pe voie di fâ alc pe mê tiere. Pal moment – a son passâts pôcs mês – o soi tornade a lavorâ in Regjon, o continui a stâ daûr a progjets europeans su la sostignibilitât, in spiete di un incarghe che mi fâsi meti miôr a pro ce che o ai imparât de mê esperience europeane». Ben savint che prime che dal alt ur disin ce fâ, tant, te costruzion de transizion ecologjiche, a puedin fâ i teritoris declinant il Green New Deal a nivel locâl. Pal Friûl, «si à di intervignî subit su lis fonts rinovabilis, concentrantsi su chês che a àn un grant potenziâl: lis biomassis, intindudis tant che refudons dal setôr agricul e dal arlevament, scarts de viticulture, de lavorazion de blave, doprâts par produsi energjie. E po si à di intervignî sui traspuarts, potenziant la rêt feroviarie pal traspuart di robis e di personis, e pontant ae intermodalitât, prime ancjemò de metude in vore dai regolaments europeans che, in ogni câs, a rivoluzionaran il setôr. Il Green New Deal al è necessari e nol à di jessi viodût tant che un pês – e marche Stefanelli -, ma tant che oportunitât ancje in tiermins economics e di creazion di puescj di vore. Tant al vâl preparâsi par ben e par timp cuntune vision di ce che o volìn deventâ». Sul fîl di chest resonament, al sarès ancje di pontâ a une agriculture diversificade. «Varietât e diversificazion a aumentin la resilience tai confronts dal clime e dal marcjât mondiâl».
E, pensant al so avignî, dopo vê rivât a realizâ il so sium di lavorâ intun contest internazionâl, «mi plasarès judâ lis comunitâts locâls, intervignint li che a son teritoris spopolâts, bandonâts – a ‘nd è tancj in regjon – cul recupar e cul potenziament di filieris agroalimentârs esistentis o cul inviament e il svilup di gnovis, che a puedin valorizâ ce che al à di ufrî il teritori, rinfuarcint o tornant a fâ nassi il sens di comunitât. Valorizâ lis produzions locâls, sostignibilis, rispietosis dal ambient, e podarès jessi une ocasion di svilup ancje in clâf di ecoturisim».
Intant che i progjets a cjapin forme, Silvia e da seont ae sô passion, grandonone, pe mont, miôr se lontane e disabitade, e pai viaçs no planificâts. Dal 2003 al 2011 e à traviersât in plui tapis la Asie in solitarie, de Indie a Hanoi. In Març e larà in Norvegje, tes isulis Lofoten, a fâ schialpinisim. ❚


text:
Inviât in Cjargne un percors
di partecipazion dulà che diviers
atôrs sociâi a cirin di cjapâ sù
il caric dal destin di un teritori
Passe un an indaûr, intal Lui dal 2017, la Anpi de Val de Bût e veve inmaneade une buinore di lavôr sul disvilup locâl de Cjargne, sperimentant un percors di partecipazion indulà che i diviers atôrs sociâi a podessin tentâ di cjapâ sù il caric dal destin di un teritori e, zuiant un tic cu lis peraulis, movisi intor dal concet di “r/esisti”, intindût tant che maniere, strategjie, progjet pal vivi e pal lavorâ in mont.
Partint dal titul “Tiessidôrs di Comunitât – ricognossisi artesans de coesion sociâl”, si cirive di cjapâ di gnûf in man i fîi dal telâr dulà che un an prime l’inteletuâl cjargnel Leo Zanier e altris ospits a vevin tacât a filâ e a cjalâ indenant dopo de crisi cetant grave di Coopca, tocjant, prime di dut, il concet di cussience che la int che e vîf intun teritori e varès di vê di se stesse.
Judâts di une idee di Miriam Totis (che intal 2017 e coordenave ancjemò il Servizi sociâl dai Comuns de Cjargne), i partecipants a vevin di meti adun un cuadri de realtât sociâl, “un araç”, che al podès jessi presentât a la int intai mês dal Autun, par rivâ, intal Lui di chest an, a capî trope strade che si varès rivât a fâ movintsi ducj insiemi: un lavôr dificil, considerant la vocazion dai cjargnei a cori ognidun par so cont.
Di chê buinore a Paluce alc al è saltât fûr, metint dongje i pinsîrs che al someave che a coressin ator dibant – propit come i cjargnei! – e, tacant dai problemis e des soluzions, si à podût ricognossi i trois di dulà che si podeve (tornâ a) partî.
Inte tabele che o viodês publicade a man drete, no si cjatin riferiments a infrastruturis e puescj di lavôr, ma sclesis di une Comunitât, ven a stâi di ce che al reste (e nol è un probleme dome de Cjargne e de mont) des relazions che un timp no masse lontan a jerin part di une tiessidure coerente, dulà che un teritori, a man a man bandonât, si tignive dongje curant se stes, insegnant ai zovins i mistîrs che a coventavin a mantignîlu e a valorizâ lis risorsis che al veve (e che al podarès vê ancjemò).
Il lavôr di Paluce nus furnìs un cuadri cjalât dal pont di viste di une Cjargne sociâl, indulà che une des clâfs pal divignî e à di jessi la furnidure di servizis che a puedin judâ a miorâ la cualitât de vite di ducj, dai nestris vecjos aes gjenerazions plui zovinis. E li che, prime di dut, si sostegni la cualitât de vite dai plui “fuarts”, intindint chei che a puedin jessi i tiessidôrs di Comunitâts dulà che il vivi a Pradumbli, Povolâr, Liussûl, Cleulis e Gjeri al sedi un valôr in plui, e no dome un sacrifici fat di spostaments complicâts par lâ a lavorâ, disasis par no cjatâ ce che al covente e scuelis che no saran plui. Cuntune cualitât de vite che e partissi de culture: cemût che al dîs di tant timp Romano Marchetti – inteletuâl, agronom, figure di prin plan de Resistence in Cjargne – «dome la Culture e pues salvâ la Cjargne», intindint salacor propit la cussience che a scuen jessi daûr di ogni sielte, ricostruint relazions indulà che ostariis e placis a tornin a jessi il cûr dai paîs, ricjatant, al disarès cumò Leo Zanier, il gust di vivi. ❚
Claudio Pellizzari
INCHIESTE: R/ESISTI IN MONT. Intun sens di comunitât ricjatât, la clâf par un svilup pussibil............
Inviât in Cjargne un percors


text:
Dentri de fin di chest an cu ven, la politiche e varà di dâ gnovis regulis par chel che al tocje la eutanasie e/o il suicidi judât. Chest al è imponût di une sentence de Cort Costituzionâl jessude intal Dicembar passât, che e dîs che la improibizion assolude ae eutanasie no si pues plui mantignî e par chel bisugnarà dâ dongje gnovis regulis dentri dal 2022. La cuistion che e sta metint sot sul moment il guvier austriac e je juste ben chê di meti adun chestis gnovis regulis par fîl e par pont. La sezion juridiche civîl dal ministeri de justizie austriac e à clamât dongje comunitâts religjosis, organizazions e sienziâts a un “Forum par un dialic su la eutanasie”, che al varès di scomençâ – in linie – ae fin di Avrîl. A varessin di partecipâ in dut in 25, contant organizazions e personis singulis. Jenfri chestis a saran ancje, in plui dai rapresentants di comunitâts religjosis ricognossudis e des lôr organizazions umanitariis, ancje l’ordin dai miedis, lis universitâts, e cun di plui l’ufici pai afârs costituzionâi e il ministeri des politichis sociâls. Daûr dal ricognossiment de cort costituzionâl, un doman si scugnarà fâ bon – o almancul tignî cont – il jutori di tiercis personis par podê dâsi la muart. Ben clâr che e restarà un reât la azion direte su la persone, ancje se su clare richieste dal interessât.
◆ Il cantin al è une vore intrigôs dal pont di viste politic, ma la opinion publiche e je al 80% a pro de liberalizazion de eutanasie, duncje parele a chê de cort costituzionâl, impen che il 32% al pense che la decision e varès di jessi inmò slargjade. Cun di fat, stant a un scandai inviulât de ÖGHL (Societât austriache pe fin de vite umane) un austriac su doi al pense che al podarès cjapâ in considerazion ancje par se stes il supuest di un suicidi judât. Il scandai si è davuelt a metât di Març e al à tignût cont des opinions di mil austriacs jenfri i 16 e i 69 agns, cun rispuestis dividudis in maniere compagne sedi par etât che par stât socioculturâl. Un cuart sù par jù (23%) al pense che si vedi di autorizâ ancje une eutanasie ative. Dome il 9% al reste tacât ae viere improibizion de eutanasie, intant che l’11% al volarès une leç par rindi plui dificil il suicidi judât, par pôre che la leç in studi e sedi ae fin incostituzionâl. Il 53% al spere impen che la leç e infuartissi il dirit al suicidi judât. Ae domande su cui che al varès di dâ fûr la eutanasie, doi tierçs a pensin ai miedis o aes associazions professionâls in colaborazion cui miedis, biel che il 27% al cjale bande amîs e parincj. Al è interessant di savê che fintremai il 40% dai zovins sot dai 30 agns al è favorevul al suicidi judât ancje par se, tal câs che la situazion e fos tant grivie di no podê tornâ a stâ miôr. In fin dai fats, dome il 32% dai austriacs al è inciert. La ÖGHL e spere intune leç che i permeti ai plui disfortunâts di jessi libars di fâ l’ultin pas cence vincui e cence tutôrs.
Une comission bioetiche indipendente e à proferît bielzà intal 2015 une propueste di riforme, che la assistence al suicidi e varès di restâ impunide dome in situazions particolârs: par esempli cuant che la persone e à un mâl une vore brut e che al puartarès ae muart. Ben si intint che i berdeis plui grues a vegnin des associazions religjosis, che a pandin par clâr la lôr preocupazion pal slambri culturâl che cheste viertidure e podarès causionâ inte societât. ❚
AUSTRIE. Eutanasie e/o suicidi judât: une sielte personâl o une sielte culturâl?Barbara Cinausero
Dentri de fin di chest an cu ven, la politiche e varà di dâ gnovis regulis par chel che al tocje la eutanasie e/o il suicidi judât. Chest al è imponût di une sentence de Cort Costituzionâl jessude intal Dicembar passât, che e dîs che la improibizion assolude ae eutanasie no si pues plui mantignî e par chel bisugnarà dâ dongje gnovis regulis dentri dal 2022. La cuistion che e sta metint sot sul moment il guvier austriac e je juste ben chê di meti adun chestis gnovis regulis par fîl e par pont. La sezion juridiche civîl dal ministeri de justizie austriac e à clamât dongje comunitâts religjosis, organizazions e sienziâts a un “Forum par un dialic su la eutanasie”, che al varès di scomençâ – in linie – ae fin di Avrîl. A varessin di partecipâ in dut in 25, contant organizazions e personis singulis. Jenfri chestis a saran ancje, in plui dai rapresentants di comunitâts religjosis ricognossudis e des lôr organizazions umanitariis, ancje l’ordin dai miedis, lis universitâts, e cun di plui l’ufici pai afârs costituzionâi e il ministeri des politichis sociâls. Daûr dal ricognossiment de cort costituzionâl, un doman si scugnarà fâ bon – o almancul tignî cont – il jutori di tiercis personis par podê dâsi la muart. Ben clâr che e restarà un reât la azion direte su la persone, ancje se su clare richieste dal interessât.


text:
La conference regjonâl e la presentazion dal Plan Gjenerâl di Politiche Linguistiche a son une ocasion par rifleti su ce che si fâs e su ce che si varà di fâ.
◆ No vuei jentrâ tant tal specific. Tant che coment positîf o pues dî che o presei l’insuazament teoric di chest Plan, che almancul te part introdutive al torne a cjapâ sù alc che di tant timp si jere pierdût: il concet di planificazion. Po su ciertis formis, singulis sieltis, obietîfs e v.i., i coments a podaressin jessi tancj, ma cumò o vuei cjapâ il discors plui in larc.
◆ Il fin de planificazion linguistiche pal furlan al varès di jessi cambiâ la realtât in miôr.
◆ La realtât di cumò e puarte a une sostituzion linguistiche disastrose: tal Plan si previôt che tal 2050 chei che a fevelaran par furlan cun regolaritât a sararan mancul di un tierç de popolazion furlane. Forsit al è ancje otimist.
◆ O domandi: lis iniziativis di chest Plan rivaressino a cambiâ cheste prevision, ancje te ipotesi miôr, vâl a dî che a fossin pardabon metudis in vore?
La rispueste e je: no.
E cu lis pocjis risorsis economichis e umanis che a zirin pe lenghe furlane, no si pues nancje spietâsi che un Plan Gjenerâl di Politiche Linguistiche incentrât su la struture de Arlef al puedi pardabon cambiâ insot la realtât di scuasi un milion di personis.
◆ A chest pont une des dôs: o dîsi di bessôi “Bon, o vin vat ce che si podeve fâ”, savint che no je vere; o interpretâ il Plan gjenerâl, e la politiche linguistiche de Regjon, tant che une base minime, savint che si scuen fâ di plui.
◆ A vuê, lis manieris di cambiâ la realtât che nus puarte ae “muart cidine” a saressin dôs, la prime une vore impegnative (par cualchidun impussibile), la seconde une vore facile.
◆ La prime e sarès otignî la competence regjonâl su la scuele, fâ che il furlan a scuele si impari pardabon (cumò nol sucêt) e meti la lenghe furlane tant che fatôr di vantaç intai concors publics, in mût che e vedi une utilitât concrete e no dome un valôr simbolic: e sarès une azion direte su la acuisizion dai locutôrs, e la acuisizion di locutôrs e je la sole robe che e pues frenâ, fermâ o ribaltâ la dinamiche di estinzion.
Utopiis, al disarà cualchidun.
◆ Alore passìn ae seconde maniere di cambiâ la realtât, che invezit e je une vore facile: che dutis lis aministrazions publichis (de regjon fin aes circoscrizions dai comuns) che a fasin spesis pe comunicazion e pe culture, a impegnin une percentuâl declarade pe comunicazion e pe culture in lenghe furlane: si pues lassâi a ognidune di lôr la libertât di definî trop: il 5%? il 10%? il 50%? il 100% di ce che a àn a belanç? … che e decidi ogni aministrazion, ma che lu declari.
◆ Tal complès si spindaressin chei stes bêçs di prime, chei za a belanç, no si gjavarès nuie a nissune aministrazion, ma une cuote e sarès par comunicazion, spetacui, musiche, libris, centris estîfs, sagris e v.i. par furlan.
◆ No sarès nissune pierdite (nancje di clientelis politichis) e si darès flât a dute la societât e ancje ae economie furlane, cun “efiets colaterâi positîfs” che no podìn nancje previodi.
◆ O vin di spietâsi che cheste percentuâl e vegni declarade prime di dut dai Comuns che a fasin part de Assemblee de Comunitât Linguistiche Furlane, ancje parcè che al è dibant domandâ plui impegn e finanziaments “dal alt”, se no si è pronts a tacâ a fâ alc cun ce che si à za tal nivel plui dongje de int. ❚
Ribaltâ la prospetive par cambiâ la realtâtSandri Carrozzo
La conference regjonâl e la presentazion dal Plan Gjenerâl di Politiche Linguistiche a son une ocasion par rifleti su ce che si fâs e su ce che si varà di fâ.


text:
IL PALI STUDENTESC DI UDIN_ Il teatri al somee un afâr par grancj. Ma no je propite cussì. Lu dimostre il fat che di cuasi cuarante agns a Udin si organize il Pali Teatrâl Studentesc che al tire dongje i students des scuelis superiôrs de citât e de Provincie. Scomençât tal 1972 e mai fermât, il Pali al da mût ai zovins di misurâsi cul mont dal teatri, di provâ a metisi in zûc tal studi di une opare e de espressivitât, di frontâ la pôre dal public, di creâ relazions di scuadre cun chei altris, insume di cressi midiant de Art. Esercizis di memorie e sul cuarp, colaborazion vicendevule a son ingredients che ben a cognossin i grups des scuelis, che, dopo vê fadiât par un an suntun test teatrâl, tra Avrîl e Mai a cjapin sù la risulte dal lavôr metint in sene il spetacul.
LA SIELTE DAL “BERTONI”_ Cussì al à fat ancje il Liceu “Bertoni” di Udin che te resinte rassegne al è stat l’unic a vê sielzût un test par furlan. La compagnie, che e à non “I Cavalli Impazziti”, e à centrât la atenzion su “Folc che ti trai – Puçui, Trente di Otubar dal Disesiet”, opare scrite di Paolo Sartori, vincidôr dai ultins doi concors de Associazion Teatrâl Furlane, che propite cun “Puçui” al à vût une impuartante segnalazion ae otave edizion dal Premi tal 2003.
Il lavôr al ricuarde la storiche bataie di Puçui, cuant che, subite dopo i fats di Cjaurêt, une schirie di soldâts talians (il grop “Gjenue” e “Novare”) si implantà propite a Puçui e al murî par frenâ i austriacs, intant che la sdrume di int e militârs aleâts a cirivin di passâ il Tiliment.
Il dut al ven viodût cui voi di doi fruts che dal barcon de stale a cjalin ce che al sucêt ator di lôr: a son i voi di dôs vitimis che cu la lôr spontanietât e inocence a testemonein il glimuç de grande storie.
IL MESSAÇ_ Parcè propite la bataie di Puçui? Par dâ vôs e cuarp ai soldâts muarts te Prime Vuere. Par visâsi di lôr par simpri. Par fâ cognossi ai zovins di vuê, movûts dai stes siums e des stessis pôris, la vite e la muart di zovins dal passât e dal presint, ven a stâi di chei che ancje cumò in tantis bandis dal mont si cjatin a scombâti come vitimis dai ingranaçs de vuere.
Si che duncje, tredis fantats dal “Bertoni”, vuidâts di Daniela Zorzini che lu veve za interpretât cul “Magazzino dei Teatranti” compagnâts des musichis sieltis di bande di Daniele D’Arrigo, a àn puartât sul palc chest test cuntune senografie sute e a àn doprât (cualchidun pe prime volte) il furlan, intindût come la lenghe de memorie, là che cidinôr, peraulis e preieris si messedin cu la fadie e il dolôr.
Ilarie Colùs
CULTURE – Folc che ti trai............
IL PALI STUDENTESC DI UDIN_ Il teatri al somee un afâr par grancj. Ma no je propite cussì. Lu dimostre il fat che di cuasi cuarante agns a Udin si organize il Pali Teatrâl Studentesc che al tire dongje i students des scuelis superiôrs de citât e de Provincie. Scomençât tal 1972 e mai fermât, il Pali al da mût ai zovins di misurâsi cul mont dal teatri, di provâ a metisi in zûc tal studi di une opare e de espressivitât, di frontâ la pôre dal public, di creâ relazions di scuadre cun chei altris, insume di cressi midiant de Art. Esercizis di memorie e sul cuarp, colaborazion vicendevule a son ingredients che ben a cognossin i grups des scuelis, che, dopo vê fadiât par un an suntun test teatrâl, tra Avrîl e Mai a cjapin sù la risulte dal lavôr metint in sene il spetacul.


text:
L’interès pe lenghe furlane si à tra i zovins natîfs di chenti, ma ancje tra chei che a divegnin – lôr o la lôr famee – dal forest. Chestis personis tes rispuestis che a àn dât al scandai fat al IAL a dimostrin un rapuart interessant cu la lenghe, ni di pôre ni di inferioritât a savêle. Che anzit, a spessein a dî che le zontaran ae lôr marilenghe tes ativitât di un doman. Di fat, plui di cualchidun di lôr al à dit che al metarà il furlan dongje de sô lenghe di divignince, par esempli tes tabelis de buteghe, par atirâ i furlans di nassite e ancje lis lôr comunitâts che a vivin tal teritori.
Intant alì dal IAL il rapuart cu la lenghe furlane si fâs simpri plui fuart e articolât. Cun di fat, juste in chestis setemanis e je stade completade la segnaletiche dentri e difûr dal stabil inte forme bilengâl talian/furlan: des aulis ai laboratoris, dai coridôrs ai curtîi, de segretarie ae cusine. Te aree dal acet al vignarà metût un totem cu la scrite “Benvignûts al IAL, la scuele dal savê fâ. Un lûc di formazion, inlidrisât tal teritori, proietât tal avignî”. ❚ ✒ A.L.
Lenghe di lavôr, ancje pai students forescj............
L’interès pe lenghe furlane si à tra i zovins natîfs di chenti, ma ancje tra chei che a divegnin – lôr o la lôr famee – dal forest. Chestis personis tes rispuestis che a àn dât al scandai fat al IAL a dimostrin un rapuart interessant cu la lenghe, ni di pôre ni di inferioritât a savêle. Che anzit, a spessein a dî che le zontaran ae lôr marilenghe tes ativitât di un doman. Di fat, plui di cualchidun di lôr al à dit che al metarà il furlan dongje de sô lenghe di divignince, par esempli tes tabelis de buteghe, par atirâ i furlans di nassite e ancje lis lôr comunitâts che a vivin tal teritori.


text:
San Felice del Molise al principi si clamave San Felice Slavo, non cambiât di Mussolini in San Felice Littorio e dopo de vuere tal non atuâl. Culì a vivin dome 800 personis, di chestis 40 a son fruts che a frecuentin la scuele elementâr là che si insegne la lenghe locâl, ma dome par une ore par setemane. Masse pôc par tignî vive une lenghe? Il sindic al dîs “al è plui interès viers la nestre lenghe in Cravuazie che chi di nô”. Se la int, lis fameis, no tabain la lenghe a cjase, al è dificil tignîle vive. Ancje il sindic di Acquaviva si lamente, si sint bandonât di bande des istituzions che a stanziin un contribût di 4.000 euros par an, nuie, di fat. Intant la int e continue a emigrâ, a cirî lavôr di altris bandis, e il paîs al devente vieli. A Montemitro la lenghe e je avonde vive, a son svariadis iniziativis culturâls, bogns rapuarts cu la Cravuazie e culì al vîf ancje il consul onorari cravuat.
Si dîs che chê dai Cravuats dal Molîs e sedi la minorance linguistiche plui piçule di Italie. La lenghe che a tabain si clame uficialmenti naš jezik (la nestre lenghe) o na-našu (a nestri mût), identificade ancje come “dialet cravuat molisan”.
Rivâts tor dal XV-XVI secul “iz d’one bane mora” (di chê altre bande dal mâr) par scjampâ ai Turcs che a avanzavin tai Balcâns, i “schiavuni”, come che ju vevin batiâts i natîfs, si stabilizin intune zone parzialmentri spopolade par cause di un taramot e di une epidemie di peste, tes montagnis ma no lontan dal mâr. Probabilmentri, chest popul al rive de Dalmazie, come che e dimostre la iscrizion scolpide te façade de glesie di Palata, un paîs a trente chilometris di Campobasso: “HOC PRIMUM DALMATIAE GENTES INOCULARE AC FUNDAMENTIS EREXERE TEMPLUM ANO MDXXXI” (La int de Dalmazie, la prime a vivi in cheste tiere, e à costruît cheste glesie des fondis). Tancj nons di paîs a son cumò testemoneance dal passaç di chest popul che al rivave di lontan come San Giacomo degli Schiavoni o Schiavi d’Abruzzo. La sô lenghe, cussì ben conservade, al contrari di altris lenghis slavis no conten nissune influence turche, dimostrazion de epoche di cuant che chest popul al è vignût in Italie. Il dialet cravuat molisan, aromai tabaiât di pocje int, al esist cuasi dome te forme orâl, cun cualchi testemoneance scrite, come la racuelte di poesiis “Gliosca”, dal 2004.
Cuasi dismenteât de int, e sostignût di pocjis personis che i tegnin a lis lôr lidrîs, il na-našu al è stat ricognussût tal 1996 cuntun acuardi bilaterâl tra Italie e Cravuazie su lis minorancis linguistichis, e tal 1997 di bande de regjon Molîs. Purtrop, dut chest no si è ancjemò manifestât in maniere concrete. Pocjis oris di lezion a scuele, une segnaletiche che dome ogni tant e devente bilengâl, nissune forme di comunicazion scrite (rivistis, pagjinis su Internet) a riscjin di copâ un patrimoni culturâl di grandissime impuartance.
I “schiavuni”, minorance cravuate in MolîsChiara Segrado
San Felice del Molise al principi si clamave San Felice Slavo, non cambiât di Mussolini in San Felice Littorio e dopo de vuere tal non atuâl. Culì a vivin dome 800 personis, di chestis 40 a son fruts che a frecuentin la scuele elementâr là che si insegne la lenghe locâl, ma dome par une ore par setemane. Masse pôc par tignî vive une lenghe? Il sindic al dîs “al è plui interès viers la nestre lenghe in Cravuazie che chi di nô”. Se la int, lis fameis, no tabain la lenghe a cjase, al è dificil tignîle vive. Ancje il sindic di Acquaviva si lamente, si sint bandonât di bande des istituzions che a stanziin un contribût di 4.000 euros par an, nuie, di fat. Intant la int e continue a emigrâ, a cirî lavôr di altris bandis, e il paîs al devente vieli. A Montemitro la lenghe e je avonde vive, a son svariadis iniziativis culturâls, bogns rapuarts cu la Cravuazie e culì al vîf ancje il consul onorari cravuat.